### Beslutning

Godkendt.

### Sagsfremstilling

## Resume og sagens baggrund

Forslag til tillæg nr. 15 til kommuneplan 2021-2032 og Forslag til Lokalplan nr. 598 for ny dagligvarebutik i [adresse] har været fremlagt i  offentlig høring. Der er modtaget fem høringssvar, der ikke giver anledning ti væsentlige ændringer. Sagen lægger op til Teknik- og Miljøudvalgets beslutning om at vedtage planerne endeligt.

Kommunalbestyrelsen godkendte planforslagene på møde den 28. august 2024.

## Indstillinger

Chefen for Plan, Byg og Miljø indstiller, at:

1. Forslag til Tillæg nr. 15 til Kommuneplan 2021-2032 vedtages endeligt til offentlig bekendtgørelse (bilag 2).
2. Forslag til Lokalplan nr. 598 for ny dagligvarebutik i [adresse] (bilag 3) vedtages endeligt til offentlig bekendtgørelse med de anbefalinger der fremgår af Bilag 4.
3. Administrationen bemyndiges til at foretage redaktionelle ændringer inden offentlig
   bekendtgørelse.

## Behandling

Teknik- og Miljøudvalget.

## Sagsfremstilling

Salling Group ønsker at etablere en dagligvarebutik i [adresse], på hjørnet ved rundkørslen [adresse] og har udarbejdet et projekt for området der omfatter en dagligvarebutik på op til 1.200 m2 med tilhørende anlæg og indkørsel fra [adresse]. Se oversigtskort, bilag 1.

Der er tale om en enkeltstående butik til lokalplanområdets forsyning, jf. kommuneplanens
retningslinjer for detailhandel. Butikken skal primært forsyne Sanne Olsen, men også [adresse], [adresse], og
Ugerløse, samt nærliggende landsbyer betragtes som lokalt opland.

*Tillæg til Kommuneplanen (bilag 2)*
Lokalplanlægningen forudsætter et kommuneplantillæg, der sikrer, at der er den nødvendige
overensstemmelse mellem lokalplan og kommuneplan. Kommuneplantillægget udlægger et nyt
rammeområde fra eksisterende boligområde (K09. B04) til område for blandet bolig og erhverv
(K09. BL02), herunder med mulighed for at opføre en enkeltstående butik op til 1.200 m2.

*Lokalplan (bilag 3)*
Formålet med lokalplan 598 er:

* at sikre lokalområdets forsyning med dagligvarer, ved at fastlægge områdets anvendelse
  til blandet bolig og erhverv med mulighed for en dagligvareforretning.
* at sikre at området og bebyggelsen indpasses med respekt for det omkringliggende
  bymiljø og kirken.
* at fastlægge til- og frakørselsforhold til lokalplanområdet fra [adresse], samt
  parkeringsforhold.
* at sikre at området beplantes og gives en grøn karakter
* at sikre, at bygninger i området kan nedrives ved lokalplanens realisering.

*Miljøscreening*
Samtidig med offentliggørelsen af lokalplanforslaget offentliggjorde kommunen afgørelse om, at planforslaget ikke skal gennemgå en miljøvurdering.

*Offentlig høring*
Planforslagene har været offentligt fremlagt i 8 uger fra den 19. september til den 14. november 2024. Der er modtaget fem høringssvar fra hhv. Vejdirektoratet, Vestsjællands Museum samt beboere i nærområdet.

Hvidbogen med administrationens anbefalinger og bemærkninger er vedlagt som bilag 4 og alle høringssvar er samlet i bilag 5.

Høringssvarene omhandler i hovedtræk trafikale forhold vedrørende adgangsforhold fra [adresse], præciseringer vedr. forhold til statsvejen, [adresse], bemærkninger til trafiknotatet, og bekymring om en ejendoms mulige værditab.

Administrationen anbefaler, at bemærkningerne fra Vejdirektoratet giver anledning til at præcisere visse afsnit i lokalplanens redegørelse, jf. bilag 4. Derudover vurderer administrationen ikke, at høringssvarene giver anledning til at ændre på lokalplanens indhold i øvrigt.

*Administrationen bemærker*Ved den politiske behandling af planforslagene blev der spurgt til, om det er muligt at bevare to store kastanjetræer ved rundkørslen. Administrationen har undersøgt spørgsmålet og vurderer, at træerne har en begrænset restlevetid. Områdets høje udnyttelsesgrad giver ikke mulighed for at indtænke store træer, og der er på denne baggrund ikke fundet relevant anledning til at ændre i lokalplanen.

## Økonomiske konsekvenser

Ingen.